钦定古今图书集成/明伦汇编/家范典/第040卷 > 《戒子弟文》唐·柳玭
## 钦定古今图书集成/明伦汇编/家范典/第040卷 > 《戒子弟文》唐·柳玭

“比见家门子孙，其先正直当官，耿介特立，不畏强御；
及其衰也，惟好犯上，更无他能。如其先逊顺处己，和
柔保身，以远悔尤；及其衰也，但有暗劣，莫知所宗，此
际几微，非贤不达。夫坏名灾己，辱先丧家，其失尤大
者五，宜深志之。其一自求安逸，靡甘澹泊，苟利于己，
不恤人言；其二不知儒术，不说古道，懵前经而不耻，
论当世而解颐，身既寡知，恶人有学。其三，胜己者厌
之，佞己者悦之，惟乐戏谈，莫思古道，闻人之善嫉之，
闻人之恶扬之，浸渍颇僻，销刻德义，簪裾徒在，厮养
何殊。其四，崇好优游，耽嗜麹糵，以衔杯为高致，以勤
事为俗流，习之易荒，觉已难悔。其五，急于名宦，匿近
权要，一资半级，虽或得之，众怒群猜”，鲜有存者。兹五
不韪，甚于痤疽。痤疽则砭石可瘳，五失则巫医莫及。
前贤明诫，方册具存。近代覆车，闻见相接。夫中人以
下，修辞力学者，躁进患失，思展其用；审命知退者，则
业荒文芜，一不足采。惟上智则研其虑，博其闻，坚其
习，精其业，用之则行，舍之则藏。苟异于斯，孰为君子
焉。